דור ה-V

דור ה-V (באנגלית: Gen V; נודע בעבר בשם The Boys Presents: Varsity), היא סדרת גיבורי-על אמריקאית המהווה ספין אוף לסדרה "הבנים".

הסדרה עלתה לשידור בשירות פריים וידאו ב-29 בספטמבר 2023.

רקע עלילתי
עלילת הסדרה עוסקת בקבוצה של מתבגרים בעלי כוחות-על, הנאבקים על התהילה והפרסום באתגרים דמויי-משחקי הרעב בבית הספר ללוחמה בפשע של אוניברסיטת גודולקין, המנוהלת על ידי "תעשיות ווט".

צוות השחקנים והדמויות

דמויות ראשיות
 ליז ברודוויי – אמה שו, מסוגלת להגדיל ולהקטין את עצמה על ידי אכילה והקאה
 ג'אז סינקלייר – מארי מורו, שולטת בדם, בעלת יכולות ריפוי
 צ'אנס פרדומו – אנדרה אנדרסון, בעל יכולות טלקינזיס

 מאדי פיליפס – קייט דאנלופ, מסוגלת לשלוט באחרים
 לונדון ת'ור
 דרק לו – ג'ורדן לי
 אסא גרמן – סאם, אחיו של גולדן בוי
 שלי קון – אינדירה שטי, מנהלת האוניברסיטה

דמויות משניות
 פטריק שוורצנגר – לוק / גולדן בוי
 שון פטריק תומאס – פולאריטי, אביו של אנדרה אנדרסון
 מרקו פיגוסי – ד"ר אדיסון קרדוזה
 אלכסנדר קלוורט
 ג'נסן אקלס – בן/ סולג'ר בוי (הופעת אורח)

הפקה

פיתוח
ב-20 בספטמבר 2020, נמסר מ"פריים וידאו" על פיתוח סדרת ספין אוף לאחת סדרות הדגל שלה שזכו לפופולריות רבה, "הבנים". עוד נמסר כי על כתיבת ופיתוח הסדרה יהיה אמון קרייג רוזנברג, לצדם של אריק קריפקה, סת' רוגן, אוון גולדברג, גארת' אניס ודריק רוברטסון. ב-2 באוקטובר 2020, הצהיר קריפקה כי עלילת הסדרה תשאב השראה מ"משחקי הרעב" ותתמקד בצוות גיבורי-העל "ג'י-מן" שהוזכר בעונתה הראשונה של "הבנים" ונוצרה במקור כפארודיה על צוות ה"אקס-מן" מבית מארוול קומיקס. ב-27 בספטמבר 2021, נמסר כי הפקת הסדרה אושרה רשמית וכי על יצירתה והפקתה בפועל יופקדו מישל פזאקס וטארה באטרס.

ליהוק
ב-11 במרץ 2021, נמסר על ליהוקן של ליז ברודוויי וג'אז סינקלייר. ב-19 במרץ 2021, נמסר על ליהוקם של שיין פול מקגי, איימי קאררו ומאדי פיליפס. ב-15 באפריל 2021, נמסר על ליהוקה של ריינה הארדסטי. ב-10 במרץ 2022, נמסר על עזיבתם של קאררו ומקגי, ומספר ימים לאחר מכן, על ליהוקו של צ'אנס פרדומו, שיחליף את מקגי. ב-25 באפריל 2022, נמסר על עזיבתה של הרדיסטי, וב-9 במאי 2022, לוהקה לונדון ת'ור על מנת להחליף את הארדסטי. בנוסף, נמסר על ליהוקם של דרק לו, אסא גרמן ושלי קון. יומיים לאחר מכן, נמסר על ליהוקם של פטריק שוורצנגר, שון פטריק תומאס ומרקו פיגוסי לצוות השחקנים המשני; תומאס שב לגלם את דמותו מסדרת האנתולוגיה המונפשת "הבנים מציגים: שטני".

צילומים
צילומי הסדרה החלו באוניברסיטת טורונטו במאי 2022, והסתיימו באוקטובר 2022.

קישורים חיצוניים

הערות שוליים

סדרות טלוויזיה אמריקאיות שעלו לשידור בשנות ה-2020
סדרות דרמה אמריקאיות
סדרות נעורים אמריקאיות
סדרות טלוויזיה שמבוססות על קומיקס
סדרות ספין-אוף אמריקאיות
סדרות טלוויזיה מקוריות של אמזון